b'\n_START_ARTICLE_\nHalford proti Zdru\xc5\xbeenem kraljestvu\n_START_PARAGRAPH_\nPrimer Halford proti Zdru\xc5\xbeenem kraljestvu je evropski odgovor na ameri\xc5\xa1ki primer Katz vs. United States. Vrhovno sodi\xc5\xa1\xc4\x8de ZDA je tam prvi\xc4\x8d uporabilo termin\xc2\xa0\xc2\xbbrazumno pri\xc4\x8dakovanje zasebnosti\xc2\xab\xc2\xa0in test razumnega pri\xc4\x8dakovanja zasebnosti. Za\xc5\xa1\xc4\x8ditilo je posameznikovo svobodno izvr\xc5\xa1evanje pravice do zasebnosti povsod, kjer lahko upravi\xc4\x8deno in razumno pri\xc4\x8dakuje u\xc5\xbeivanje svoje zasebnosti.\n_START_SECTION_\nOkoli\xc5\xa1\xc4\x8dine primera\n_START_PARAGRAPH_\nAlison Halford je bila namestnica na\xc4\x8delnika Merseysidske policije. Proti svojim nadrejenim in vladi Zdru\xc5\xbeenega kraljestva je spro\xc5\xbeila sodni postopek zaradi spolne diskriminacije. V tem postopku se je odkrilo, da so njeni nadrejeni brez naloga prislu\xc5\xa1kovali telefonoma v njeni pisarni._NEWLINE_Imela je svojo pisarno z dvema telefonoma, eden od njiju je bil namenjen zasebnim klicem. Telefona sta bila del notranje telefonske mre\xc5\xbee Merseysideske policijske postaje, \xc5\xa1lo je za telekomunikacijski sistem lo\xc4\x8den od javne telefonske mre\xc5\xbee. Glede uporabe telefonov ni bilo nobenih omejitev, nadrejeni ji je dal tudi izrecno dovolilo, da se o sodnem postopku pogovarja tudi med slu\xc5\xbebenim \xc4\x8dasom. Vse klice je pla\xc4\x8devala policija. S prislu\xc5\xa1kovanjem brez sodnega naloga so pridobili informacije, ki so jih uporabili v postopku._NEWLINE_Velika Britanija je do tedaj kot nezakonito prepovedovala le prislu\xc5\xa1kovanje na javnih telekomunikacijskih mre\xc5\xbeah, zakon pa ni veljal za notranje, interne komunikacijske mre\xc5\xbee. Vlada je menila, da Halfordova ni mogla razumno pri\xc4\x8dakovati zasebnosti teh klicev, saj naj bi delodajalec imel mo\xc5\xbenost brez vnaprej\xc5\xa1njega opozorila nadzorovati klice preko aparatov, ki jih je sam zagotavljal.'